  vk.com (Мускоысь удмуртъёс/Удмурты в Москве) Майя Бывальцева 12-тӥ тулыспалэ Москваын улӥсь удмуртъёс Пельняньлэсь нуналзэ пусйизы. Люкаськемъёс сяме пырем сиёнэз пӧразы, озьы ик удмуртъёслэн дӥськутэнызы тодматскизы. Со сярысь «ВКонтакте» мерлыко вотэсысь «Мускоысь удмуртъёс» огинын ивортӥзы. « Пельнянлэн нуналаз тужгес син пӧртмасез – колӟо ныркыон но лайиськон. Юн колӟо кышномуртлэн быгатӥсь киосызлы сётске. Тужгес ӵыдонтэмез – пельнянез кутон. Кин ӝоггес, чебергес лэсьтон, кинлэн йӧспӧртэмгес пормоз. Тужгес кельшымонэз но пайдаёез – вераськон, удмурт кырӟанъёсты кырӟан, ас шаерлэсь историзэ тодон » Маргарита Сельченкова, Москваысь «Герд» огазеяськонлэн кивалтӥсез «Герд» огазеяськонлэн ёзчиез Евгений Веретенников вашкала дырысен удмуртъёслэн улыны интыяськемзы, пӧртэм интыын улӥсь удмуртъёслэн тодметъёссы но дӥськутсы сярысь вераз. Нылкышноос ас вордскем ёросъёсысьтызы дэрэмъёссэс возьматъязы. Ватсалом, кунлэн шоркараз улӥсь удмуртъёс Песянайлэсь нуналзэ пусйыло, Бадӟым удмурт диктант гожъяло, дырпус праздникъёслы сӥзем ӝытъёс, пиналъёс понна выль ар шулдыръяськонъёс радъяло, нош 2019-тӥ арын нылпиослы «Ерпечкаос» удмурт клуб усьтӥзы. Тодэ вайытом, Ижкарын «Пельняняьлэн дунневыл нуналэз» фестиваль улсын куноос Россилэн пӧртэм улдосвылъёсаз но кунгож сьӧры 3 сюрс палда откырткаос лэзизы. Тегъёс: удмуртъёс Пельняньлэндунневылнуналэз Мерлык Москва  